Իվանքա Թրամփ

**Իւանա Մերի ''Իւանքա'' Թրամփ** (), ամերիկացի առեւտրական, նորաձեւութիւն ծրագրող, գրագէտ, պատկերասփիւռի դէմք ու քաղաքագէտ է**,** ան ԱՄՆ-ի նախագահ Տանըլտ Թրամփի խորհրդականներէն մէկն էր:

### Գործունէութիւն
Ան ԱՄՆ-ի նախագահ Տանըլտ Թրամփի եւ իր առաջին կնոջ՝ Իւանայի դուստրն է: Իւանքա Թրամփ ընտանիքին առաջին հրեայ անդամն է. ան այս հաւատքը ընդունած է նախքան իր հրեայ ամուսնոյն՝ Ճարետ Քուշնըրի հետ ամուսնանալը:

Թրամփ չորրորդ սերունդի առեւտրական է, հետեւելով իր մեծ-մեծ մօր՝ Էլիզապէթի, մեծ հօր՝ Ֆրետի եւ հօր քայլերուն, ու ժամանակ մը վարելով Տը Թրամփ Օրկընայզէյշընի գործադիր փոխտնօրէնի պաշտօնը: Ան նաեւ իր հօր պատկերասփիւռի յայտագրին՝ «Տը Ափրենթիս»ի դատական կազմի անդամ էր:

Մարտ 2017-ին, Իւանքա կը լքէ «The Trump Organization»ը եւ իր ամուսինին հետ կը դառնայ իր հօր խորհրդականը: Ան այս պետական եւ անվճար պաշտօնը կը ստանձնէ, երբ կասկածներ կը ծագին իր մասին, թէ ան իր քով ունի գաղտնի տեղեկութիւններ: Ան կը նկատուէր նախագահի մօտիկ անդամներէն մէկը, նախքան նոյնիսկ այս պաշտօնը ստանձնելը: 300 միլիոն տոլար հարստութեամբ, ան կը նկատուի իր ընտանիքին ամէնէն հարուստ անդամներէն մէկը:

#### կենսագրութիւն
Իւանա Մերի Թրամփ ծնած է Մանհաթըն, Նիւ Եորք: Ան երկրորդ զաւակն է Իւանա Թրամփի եւ Տոնալտ Թրամփի, որ 2017-ին կ'ընտրուի Միացեալ Նահանգներու 45-րդ նախագահ: Իր հօր արմատները կու գան Գերմանիայէն ու Սկովտիայէն, իսկ մօր արմատները՝ Չեխիայէն ու Աւստրիայէն: Իւանայի ածականը եղած է Իւանքա: 1992-ին, երբ ան 10 տարեկան էր, իր ծնողքը կ'ամուսնալուծուի: Իւանքա ունի երկու եղբայր՝ Էրիք եւ Տոնալտ Կրտսեր, խորթ քոյր մը՝ Թիֆընի եւ խորթ եղբայր մը՝ Պարոն:

Մինչեւ 15 տարեկան Թրամփ կը յաճախէ Չափին վարժարանը, ապա կ'անցնի Քոաթ Ռոզմերի Հոլ, Ուոլինկֆորտ, Քոննեքթիքըթ: Ան Քոաթի մէջ իր կեանքը կը նկարագրէ իրբեւ բանտարկութիւն, մինչ իր ընկերները կը զուարճանային Նիւ Եորքի մէջ:

Քոաթը աւարտելէ ետք, երկու տարի կ'ուսանի Ճորճթաունի Համալսարանին մէջ, ապա կ'անցնի Փենսիլվանիոյ Համալսարանի Ուորթըն Առեւտրական Դպրոցը, ուրկէ 2004-ին կը ստանայ տնտեսագիտութեան Պսակաւոր Արուեստից վկայականը: Իր հայրը նոյնպէս երկու տարի այլ կրթական հաստատութեան մէջ ուսանելէ ետք անցած է Ուորթըն:

## Ասպարէզ
### Առեւտուր
Կարճ ժամանակի համար կ'աշխատակցի «Forest City» ընկերութեան հետ՝ իբրեւ կալուածներու բաժնի պատասխանատու: 2005-ին, ան կը միանայ իր ընտանիքին եւ կը դառնայ «Տը Թրամփ Օրկընայզէյշըն»ի զարգացման գործադիր փոխտնօրէնը:

2007-ին, ան կը համագործակցի ադամանդի վաճառական Մոշի Լէքսի «Տայնամիք Տայմընտ» հաստատութեան հետ: Շուկայ կ'իջնէ Իւանքա Թրամփ գոհարեղէններու հաւաքածոն, որ կը ծախուի իր առաջին վաճառատան մէջ, Մանհաթըն: Նոյեմբեր 2011-ին, Իւանքայի վաճառատունը Մետիսըն փողոցէն կը տեղափոխուի Սոհոյի շրջանի 109 Մերսըր փողոց:

Դեկտեմբեր 2012-ին, «100 Women in Hedge Funds»ի անդամները Իւանքա Թրամփը կ'ընտրեն իբրեւ կազմի անդամ:

2 Հոկտեմբեր 2015-ին, ըստ կարգ մը աղբիւրներու, Իւանքա Թրամփի Մերսըր փողոցի վրայ գտնուող վաճառատունը փակ էր ու պարապ: Հոկտեմբեր 2016-ին, Իւանքա Թրամփի գոհարեղէններու հաւաքածոյին համար միակ վաճառատունը կը գտնուէր Մանհաթըն, Նիւ Եորքի Թրամփի աշտարակին մէջ. այդ գոհարեղէններէն կարելի էր գտնել նաեւ Հատսըն Պէյի, Քանատայի, Պահրէյնի, Քուէյթի, Սէուտական Արաբիոյ եւ Արաբական Միացեալ Էմիրութիւններու տարածքներուն գտնուող ոսկերչական վաճառատուներու մէջ:

Թրամփ ունէր իր պայուսակներու, կօշիկներու, հագուստներու եւ զարդեղէններու հաւաքածոն, որոնք կը վաճառուէին Քանատայի եւ ԱՄՆ-ի յայտնի վաճառատուներու մէջ: Իւանքա Թրամփի վաճառանիշը կ'ենթարկուի շատ խիստ քննադատութեան, այլ վաճառանիշեր ընդօրինակելուն համար, ինչպէս նաեւ PETA-ի եւ այլ անասուններու իրաւունքներու պաշտպաններու կողմէ՝ նապաստակի մուշտակի գործածութեան համար: 2016-ին, ԱՄՆ-ի սպառողական ապրանքներու յանձնախումբը ետ կը կանչէ Իւանքա Թրամփի վզկապերը, որովհետեւ անոնք չէին ամբողջացներ կրակի դէմ անվտանգութեան չափանիշները: 2016-ին ի յայտ կու գայ, որ վաճառանիշը մեծ մասով կ'արտադրուի Միացեալ Նահանգներու սահմաններէն դուրս. օրինակ Իւանքա Թրամփ վաճառանիշով կօշիկները կ'արտադրուին Չինաստանի Սիչուան եւ Ժենիանկ քաղաքներուն մէջ:

Փետրուար 2017-ին, Նիմըն Մարքըս եւ Նորտսթորմ վաճառատուները կը դադրին Թրամփի վաճառանիշը վաճառելէ, անոր քիչ սպառողութեան պատճառով:

9 Փետրուար 2017-ին, նախագահի խորհրդական Քելեան Քոնուէյ կը մղէ Ֆոքս Նիուզի դիտողները քաջալերելու Թրամփի արտադրութիւնները: Յունիս 2017-ին, չինական իշխանութիւններու կողմէ կը ձերբակալուին Չայնա Լէյպըր Ուոչ կազմակերպութենէն 3 հոգի. մինչ այդ արդէն տեղի կ'ունենար Հուաճեան Ինթըրնեյշընըլի հետապնդման աշխատանքները: Վերջինս կօշիկներ կ'արտադրէր ամերիկեան վաճառանիշերու, ինչպէս Իւանքա Թրամփի համար: Թրամփի վարչակարգին ջանքերով ձերբակալուածները ազատ կ'արձակուին:

24 Յուլիս 2018-ին, երբ Թրամփ կ'որոշէ մասնագիտանալ հանրային օրէնսդրութեան մէջ, կը յայտարարէ իր վաճառանիշին փակումը:

### Բնորդ (Modeling)
thumb|upright|Թրամփ Յուլիս 2007-ին
Ըստ Թրամփի մօր՝ Իւանայի, Իւանքա հագուստի բնորդ կ'ըլլայ շաբաթավերջերուն եւ արձակուրդներուն, երբ կը յաճախէր գիշերօթիկ վարժարան: Ան կ'երեւի Թոմի Հիլֆիկըրի եւ «Սասսոն ճինզ»ի ծանուցումներուն մէջ: Կը քալէ Վերսաճէ, Մարք Պուուըր եւ Թիէրի Մակլըր վաճառանիշերուն համար: Մայիս 1997-ին, Իւանքայի դէմքը կ'երեւի «Սեւընթին» պարբերաթերթին կողքին վրայ, որ այն ժամանակ ունէր հանրածանօթ մայր եւ դուստրեր բաժինը:

Թրամփ կը միանայ «Տը Թրամփ Օրկընայզէյշըն»ի ու կը ստանձնէ գործադիր պաշտօն: Շատ ժամանակ չանցած, հիմը կը դնէ իր գոհարեղէններու, կօշիկներու եւ հագուստներու հաւաքածոյին եւ կ'երեւի ծանուցումներու մէջ՝ քաջալերելով «Տը Թրամփ Օրկընայզէյշըն»ն ու իր արտադրութիւնները: Ան նաեւ կ'երեւի կնոջական եւ այլ պարբերաթերթերու կողքերուն վրայ, ինչպէս «Վոկ», «Ֆորպզ Լայֆ»:

### Պատկերասփիւռ
#### Տի Ափրենթիս
Առաջին անգամ իր հօր պատկերասփռուած յայտագիրին՝ Տի Ափրենթիսի մէջ կ'երեւի, իբրեւ դատական կազմի անդամներէն Ճիլէթի օգնականը 2-րդ շաբթուան գործերուն համար: Ապա 2006-ին՝ իբրեւ դատական կազմի անդամ, Քարոլին Քեփչըրի բացակայութեան: Քեփչըրի պէս, Թրամփ ալ կ'այցելէ աշխատանքներու վայրերը եւ կը հաղորդակցի խումբերուն հետ: Թրամփ կ'աշխատակցի 5-րդ շրջանի ախոյեան Շան Եազպեքի հետ, ախոյեանին զատած նախաձեռնութեան վրայ՝ Թրամփի Սոհոյի պանդոկ-բնակարանին վրայ:

6-րդ 7-րդ շրջաններուն Թրամփ կը փոխարինէ Քարոլին Քեփչըրը:

#### Այլ մասնակցութիւններ
1997-ին, 15 տարեկան հասակին, Թրամփ կը վարէ «Miss Teen USA» գեղեցկութեան մրցումը, որուն տէրն էր իր հայրը՝ Տանըլտ Թրամփ, 1996-էն մինչեւ 2015:

2006-ին, Թրամփ «Project Runway» յայտագրի երրորդ շրջանի եւ «Project Runway All Stars»ի չորրորդ շրջանի դատակազմի հիւր անդամ էր:

2010-ին, Թրամփ եւ իր ամուսինը կ'երեւին «Gossip Girl» հաղորդաշարի չորրորդ շրջանի վեցերորդ դրուագին մէջ:

### Գիրքեր
Հոկտեմբեր 2009-ին, Թրամփ կը հրատարակէ իր առաջին ինքնաօժանդակման գիրքը՝ «The Trump Card: Playing to Win in Work and Life»ը: Ըստ անյայտ գրող Տանիէլ Փայսնըրի, ան օժանդակած է գիրքին հեղինակութեան մէջ: Գիրքին ետեւը, ինչպէս նաեւ «The Trump Organization»ի կայքին (մինչեւ 2011) եւ «Huffington Post»ի վրայ գրուած իր կենսագրութեան մէջ, ան «summa cum laude» աւարտած է Ուարթընէն:

Մայիս 2017-ին, Թրամփ կը հրատարակէ իր երկրորդ ինքնաօժանդակման գիրքը՝ «Women Who Work: Rewriting the Rules of Success»ը, որուն հրատարակման համար ան օգտուած է հեղինակէ, պրպտողէ եւ սրբագրիչէ մը: Սկիզբը գիրքը «Նիւ Եորք Թայմզ»ի ամէնէն շատ վաճառուած գիրքերու «Խրատներ, ինչպէս կ'ընեն եւ անհասկացողութիւններ» բաժնի չորրորդ տեղին վրայ կ'ըլլայ եւ երկու շաբաթ ետք արդէն կը կորսուի ցուցակէն:

## Տանըլտ Թրամփի ընտրապայքար եւ վարչութիւն
### 2016-ի նախագահական ընտրապայքար եւ ընտրութիւններ
2015-ին, ան կը հաստատէ իր հօր նախագահական ընտրապայքարը եւ անոր վրայ կ'աշխատէր հանրային ձեռնարկներու ընթացքին իր հայրը պաշտպանելով ու քաջալերելով: Սակայն ան իր խառն զգացումներուն մասին կը յայտնէ Հոկտեմբեր 2015-ին՝ ըսելով, «իբր քաղաքացի, կը հաւնիմ իր գործը, սակայն իբր իր դուստրը՝ աւելի խառնակ է վիճակը»: Օգոստոս 2015-ին Տանըլտ Թրամփ կը յայտնէ, թէ Իւանքան «կնոջական առողջութեան եւ կիներու» գլխաւոր խորհրդականն էր եւ թէ ինքը քաջալերած է, որ Թրամփ աւելի ընդլայնէ կիներու հանդէպ իր որդեգրած ծրագիրները:

Յունուար 2016-ին, Այոուա եւ Նիւ Հեմփշայր նահանգներու ռատիոկայաններու ծանուցումներու մէջ Թրամփ կը գովաբանէ իր հայրը: 2016-ին, Թրամփ իր հօր կ'ընկերակցի կանուխ քուէարկող նահանգներու մէջ, ինչպէս նաեւ Սաութ Քարոլայնա նահանգին մէջ կարճ խօսք կ'առնէ: Ան 2016-ի Նիւ Եորքի նախնական ընտրութիւններուն չի կրնար քուէարկել, որովհետեւ մինչեւ Հոկտեմբեր 2015 ան հանրապետական չէր դարձած:

Յուլիս 2016-ի Հանրապետականներու ընդհանուր ժողովին, նախքան իր հայրը հանդէս գալը ճառով մը, Իւանքա ճառով մը կը ներկայացնէ զայն: Ան իր մուտքը կը կատարէ Ճորճ Հարիսընի «Here Comes the Sun» երգով: Ան կը նշէ, թէ իր հօր ձիրքերէն մէկը ժողովուրդին կարողութիւնը տեսնելն է եւ ան «Ամերիկան պիտի առաջ տանի» (Make America Great Again): Ըստ «The Washington Post»ի, իր այս ճառով Թրամփ իր հայրը կը նկարագրէ իբրեւ «ջերմ» անձ: Անկէ առաջ, նոյն թերթը հարցականի տակ առած է, թէ արդեօք Իւանքա աւելի կը թեքի դէպի Հիլըրի Քլինթըն կամ իր հայրը՝ Տանըլտ Թրամփ: Այս ճառէն ետք, Ճորճ Հարիսըն գանգատ կը ներկայացնէ, թէ ինք վիրաւորուած է այս առիթին իր երգի գործածութեամբ:

## Ծանօթագրութիւններ

Ստորոգութիւն:Ամերիկացի գրողներ
Ստորոգութիւն:Ամերիկացի քաղաքագէտներ
Ստորոգութիւն:Կին քաղաքագէտներ